**הקשר שבין הגדרת זהות ישראלית ומידת ההשתייכות אליה להערכה עצמית, בקרב צעירים יהודים ילידי הארץ**

שלומית קרני-מוטל

**תקציר**

 לאורך השנים התחוללו ועדיין נעשים שינויים בהרכב האוכלוסייה במדינת ישראל. שינויים אלה מביאים עמם גם שינויים תרבותיים ופוליטיים-חברתיים. כמו כן, הם מעלים שאלה לגבי טבעה של מערכת היחסים שיש לישראליים עם ארצם: כיצד הם תופסים אותה ועד כמה הם רואים עצמם כחלק ממנה? מחקר זה מבקש לבחון את האופן בו מבוגרים צעירים, שהינם יהודים ילידי הארץ מגדירים מהי זהות ישראלית ואת מידת ההשתייכות שלהם לזהות אותה הגדירו. בנוסף, נבדקה הערכתם העצמית, בניסיון לבחון האם יש קשר בין תחושת השייכות לזהות הישראלית לבין הערכה עצמית.

 החלק הראשון של המחקר עוסק בשאלה עד כמה המשתתפים מרגישים שייכות לזהות הישראלית אותה הם הגדירו. בחלק זה אתמקד בתפיסת הפרט את מאפייני הקבוצות אליהן הוא משתייך - ואבדוק עד כמה הפרט מתאר עצמו כבעל אותם מאפיינים של הזהות הישראלית. גוף הידע הקיים כולל בעיקר מחקרים אודות קבוצות מיעוט אתניות ומעט ידוע לגבי הקשר בין תחושת השייכות של מבוגרים צעירים מקבוצת הרוב לזהותם הלאומית.

 החלק השני של מחקר זה עוסק בקשר שבין מידת השייכות של המשתתפים לזהות הישראלית לבין מידת הערכתם העצמית. מחקרים מצביעים על כך שככל שהאדם מחובר יותר ושייך יותר לקבוצתו התרבותית, כך רווחתו הנפשית והערכתו העצמית יהיו חיוביים (Erikson,1968). תיאוריית הזהות החברתית מוסיפה על כך ומניחה כי אנשים ישאפו לתפוס את קבוצתם כנבדלת לחיוב מקבוצות אחרות, במטרה להגביר את הערכתם העצמית (Tajfel, 1981). עם זאת המחקרים מתמקדים בקבוצות מיעוט, ומעט מאד ידוע על הקשר בין תחושת השייכות לקבוצת הרוב לבין רווחה הנפשית. לפיכך, בחנתי את הקשר בין מידת השייכות של המשתתפים לזהות הישראלית לבין הערכתם העצמית, כחלק ממושג הרווחה הנפשית.

 החלק השלישי והאחרון במחקר מתמקד בשאלת ההגדרה הסובייקטיבית של הזהות הישראלית. מטרתו למפות את מאפייני הזהות הישראלית, כפי שהם עולים מניתוח תוכן ההגדרות האידיוסינקראטיות של המשתתפים. מחקרים רבים בחנו את מידת ההשתייכות לזהות התרבותית באמצעות שאלונים עם שאלות סגורות. בשונה מאלה, מחקר זה מבקש לנתח את הזהות הישראלית בראי עיניהם של המשתתפים. הוא בוחן מהם המאפיינים המרכזיים של הזהות הישראלית והאם היא נתפסת על ידם כחיובית או שלילית. כאן ניתן להצביע על שני חידושים מרכזיים של מחקר זה: הראשון הוא ההתמקדות בחקר זהות של תרבות הרוב. ישנם מחקרים רבים העוסקים בזהות אתנית של מיעוטים, אולם מעטים המחקרים העוסקים בזהות לאומית של תרבות הרוב. חידוש נוסף הוא ניתוח תוכן של מאפייני הזהות. כאן ניתנת לכל משתתף ההזדמנות להגדיר את מאפייני הזהות הישראלית לפי ראות עיניו. בכך מתאפשרת התבוננות רחבה בזהות הישראלית העכשווית.

 בהתאם לכך, מטרת המחקר הינה למפות את האופן בו ישראלים מגדירים את הזהות הישראלית. זהו מיפוי חלוצי אקספלורטיבי של מאפייני הזהות הישראלית - בראי עיניהם של ישראלים יהודים ילידי הארץ. עוד, מטרת מחקר זה הנה לבחון עד כמה הם מרגישים שייכות לזהות זו, ולבסוף לבדוק האם יש קשר בין מידת תחושת השייכות של המשתתפים לזהותם הישראלית לבין ההערכה העצמית שלהם. כפי ששיערנו, ממצאי המחקר הראו מידת שייכות מובהקת של המשתתפים לזהותם הלאומית, וכן נמצא קשר חיובי מובהק בין מידת שייכות לזהות ישראלית להערכה עצמית של המשתתפים. נוסף על כך, במיפוי האסקפלורטיבי נמצא כי המשתתפים הגדירו את מאפייני הזהות הלאומית שלהם באור חיובי.

 מחקר זה הינו חלק ממחקר גדול בהתהוות, הבוחן את הזהות הישראלית של עולים ובני עולים בהשוואה לקבוצת הרוב (ביניש-וייסמן, שר-צנזור, גל וקרני, בתהליך). במחקר המוצע הנגזר ממנו השתתפו 96 משתתפים ישראלים יהודים שהם והוריהם ילידי הארץ. כולם מבוגרים צעירים, בטווח הגילאים 21-40.